IFEC เชื่อกองทุนสนใจหลังเข้า SET100 แย้ม Q3/59 ได้ดีลโรงไฟฟ้าเพิ่ม
IFEC เชื่อกองทุนให้ความสนใจหลังเข้า SET100 ยืนยันเดินหน้ารุกโรงไฟฟ้าพลังงานทางเลือกเต็มกำลัง แย้ม Q3/59 ประกาศดีลโรงไฟฟ้าพลังงานลม-แสงอาทิตย์เพิ่มเติม 
20 มิ.ย. 2559

นายสิทธิชัย พรทรัพย์อนันต์ รองประธานกรรมการและประธานเจ้าหน้าที่บริหาร บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC เปิดเผยว่า หลังตลาดหลักทรัพย์แห่งประเทศไทย ประกาศนำหุ้น IFEC เข้าร่วมคำนวณในดัชนี SET100 ในช่วงครึ่งปีหลัง 2559 นั้น นับเป็นโอกาสที่ดีที่กองทุนและนักลงทุนจะหันมาให้ความสนใจ IFEC เนื่องจากการเข้าคำนวณ SET100 เป็นการสะท้อนให้เห็นว่าบริษัทมีมูลค่าราคาตลาด (Market Capitalization) สูงอยู่ใน 100 อันดับแรก มีสภาพคล่องในการซื้อขายสูงอย่างสม่ำเสมอ และปัจจุบันก็มีกองทุนที่เจาะจงเลือกลงทุนหุ้นที่อยู่ใน SET100 หลายกอง
“เราหวังว่าจะมีโอกาสได้รับความสนใจจากกองทุนและนักลงทุนระยะยาวที่เลือกลงทุนใน SET100 เนื่องจาก บริษัทมี นโยบายการเติบโตอย่างก้าวกระโดด ขณะที่ราคาหุ้นเมื่อเปรียบเทียบกับในอดีตก็ถือว่าปรับตัวลดลงมาค่อนข้างเยอะ ทั้งๆ ที่บริษัทยังคงเดินหน้ารุกโรงไฟฟ้าพลังงานทดแทนตามแผนอย่างต่อเนื่อง ขณะเดียวกันเรายังมีสินทรัพย์ที่มีคุณค่าอย่างโรงแรมดาราเทวีที่มีมูลค่าสูงหนุนหลังอีก” นายสิทธิชัย กล่าว
ด้านราคาหุ้น IFEC ที่ลดลงมาเกิดจากนักลงทุนบางกลุ่มไม่มั่นใจ หลังบริษัทเข้าซื้อกิจการโรงแรมดาราเทวี เมื่อปลายปีที่ผ่านมา แต่ปัจจุบันได้พิสูจน์ให้เห็นแล้วว่า การซื้อโรงแรมดาราเทวี มีความคุ้มค่า โดยบริษัทสามารถนำโรงแรมดาราเทวีออกจากแผนฟื้นฟูได้เพียงในช่วงระยะเวลาไม่กี่เดือน ซึ่งจะบันทึกกำไรจากการปรับโครงสร้างหนี้ได้ค่อนข้างมากในปีนี้
ส่วนการดำเนินธุรกิจของโรงแรมดาราเทวีเองก็สามารถทำกำไรได้แล้ว และบริษัทยังจัดโครงสร้างธุรกิจใหม่ เพื่อเพิ่มศักยภาพ โดยเฉพาะการร่วมทุนกับพันธมิตรดำเนินโครงการหรู 5,000 ล้านบาท ในดาราเทวี
ขณะเดียวกันบริษัทยังเดินหน้ารุกธุรกิจโรงไฟฟ้าพลังงานทางเลือก ซึ่งเป็นธุรกิจหลักของบริษัท โดยในช่วงไตรมาส 3 นี้บริษัทจะเข้าซื้อกิจการโรงไฟฟ้าพลังงานแสงอาทิตย์ และ โรงไฟฟ้าพลังงานลมทั้งในและต่างประเทศจำนวนหนึ่ง ซึ่งจะเป็นโครงการที่สามารถสร้างรายได้อย่างมีนัยสำคัญ และเป็นโครงการเพิ่มเติมจากแผนที่วางไว้เดิม
 “เราทำงานกันค่อนข้างหนักเพื่อที่จะให้บรรลุเป้าหมายที่ตั้งไว้ บางครั้งในประเทศติดอุปสรรค เราก็ออกไปนอกประเทศ ซึ่งในช่วงไตรมาส 3 นี้ เราจะสรุปดีลโรงไฟฟ้าพลังงานลมและแสงอาทิตย์เข้ามาเพิ่มเติมจากแผนเดิม ทั้งต่างประเทศและในประเทศ” นายสิทธิชัย กล่าว
ทั้งนี้ตลาดหลักทรัพย์ได้ประกาศรายชื่อหลักทรัพย์ที่จะใช้คำนวณดัชนี SET50 SET100 และ SETHD ในช่วง 6 เดือนหลังของปี 2559 (1 กรกฎาคม-31 ธันวาคม) ในส่วนของดัชนี SET100 มีหลักทรัพย์ใหม่ 9 หลักทรัพย์ ได้แก่ บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC , บริษัท บางกอก เชน ฮอสปิทอล จำกัด (มหาชน) หรือ BCH ,บริษัท คอมเซเว่น จำกัด (มหาชน) หรือ COM7 ,บริษัท ดิ เอราวัณ กรุ๊ป จำกัด (มหาชน) หรือ ERW ,บริษัท สยามโกลบอลเฮ้าส์ จำกัด (มหาชน) หรือ GLOBAL , บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ,บริษัท เมืองไทย ลิสซิ่ง จำกัด (มหาชน) หรือ MTLS ,บริษัท ทีอาร์ซี คอนสตรัคชั่น จำกัด (มหาชน) หรือ TRC และบริษัท น้ำมันพืชไทย จำกัด (มหาชน) หรือ TVO